**Udstilling af kunstner Paul Cederdorff, Holstebro**

”HERFRA”

Vestjysk Kunstforening Ulfborg inviterer til fernisering af året sidste udstilling - ”HERFRA” af den danske kunstner Paul Cederdorff, Holstebro.

At beskrive Paul Cederdorffs lange liv med kunst er noget nær umuligt. Han har i år kunnet fejre sin 85-års fødselsdag.

Allerede i de tidligere ungdomsår var han under stærk indflydelse af maleren Knud E. Skou og multikunstneren og provokatøren Jens Jørgen Thorsen, der ofte var gæster i barndomshjemmet i Holstebro.

Paul Cederdorff har som maler, grafiker, keramiker og skulptør, ført til en lang række skulpturelle og andre værker i kirker, i parker, på torve m.m. Han har haft talrige udstillinger i Danmark og i udlandet

Inspirationen henter han vidt omkring. Etruskiske gravmonumenter, nordiske helleristninger, frugtbarhedsstatuetter fra stenalderen, kirkernes granit, keltisk kultur, præcolumbianske artefakter og vikingekunst er blandt hans kilder. Alle forhistoriske billedudtryk. Hans interesse for historie og anderledes kultur har præget hans værker, som er selvstændige med nutidige udtryk.

Cederdorffs mange rejser gjorde det muligt at møde prominente kunstnere som - Constantin Brancusi, Alberto Giacometti og Henry Moore, hvilket har haft stor betydning for hans virke.

Som skulptør – medlem af Dansk Billedhuggersamfund – har han arbejdet i granit, cement, bronze og flere andre materialer, og altid med stor respekt for såvel stoffet som emnerne.

Som 75-årig har han påtaget sig endnu et stort projekt: Mindeparken i Thyborøn for dem, der døde i Jyllandsslaget i 1916. Han har arbejdet længe og grundigt med opgaven, og som altid ud fra det humanistiske og almenmenneskelige grundsyn; hans varemærke.

Cederdorff betragter sig som en heldig kunstner. På grund af sit store aktivitetsniveau og udadvendthed kan hans arbejder ses som en del af menneskers hverdag: Skulpturer på torve og pladser, gavlmalerier, plakater, faner og m.m. Men alt sammen har det en funktion ud over at blive set: Det giver tid til eftertanke. Værkerne er et middel til meddelelse fra et menneske til et menneske.

Vestjysk Kunstforening Ulfborg glæder sig til at byde Paul Cederdorff og udstillingen ”HERFRA” velkommen. Udstillingen kan ses i Tinghuset fra den 12. november til den 3. december 2023.